NOVEMBER 2.
Szent Akindinosz, Pégasziosz, Aftoniosz, Elpidéforosz és Anempodisztosz vértanúk emléke
hajnali szolgálaton
Tropár 2. hang
Urunknak bajnokai, * boldog az a föld, mely a ti véreteket felitta, * és szentek a templomok, * melyek a ti testi maradványaitokat befogadták; * mert a porondon az ellenséget legyőztétek, * és Krisztust bátran hirdettétek. * Hozzá esedezzetek, kérünk, mint Istenünkhöz, *’ hogy üdvözítse a mi lelkünket!
Dicsőség…most és… 
Irgalomnak kútfeje, Istenszülő, * méltass minket kegyességedre, * tekints a te bűnös népedre, * nyilvánítsd, mint mindig hatalmadat, * mert tebenned bízván kiáltjuk néked: Üdvözlégy! *’ – mint egykor kiáltott Gábor, az angyalok fővezére.

Az első zsoltárcsoport után bűnbánati leülők
 6. hang
Ama félelmetes napra gondolok, * és gonosz tetteim miatt sírok. * Majd a halhatatlan Király színe előtt hogyan védekezzem? * Hogyan merjek tékozlóként föltekinteni a Bíróra? * Ó, könyörületes Atya, Egyszülött Fiú, Szentlélek, *’ könyörülj rajtam!
Midőn ítélőszékbe ülsz a siralom völgyében, * azon a helyen, melyet arra rendeltél, * hogy igazságos ítéletet mondj, * rejtett dolgaimat ne hozd nyilvánosságra, * és az angyalok előtt ne ítélj el, * hanem szánj meg engem, Isten *’ és könyörülj rajtam!
Dicsőség... most és... Istenszülő-ének
Jóságos Istenanya, egyetlen áldott * a hozzád menekülőknek révpartja, reménye és oltalma, * és a világnak menedéke, * szüntelen esedezz együtt az angyalokkal, * hogy szabadítsa meg lelkünket *’ minden megfenyítéstől.
A második zsoltárcsoport után bűnbánati leülők 
6. hang
Könyörülj rajtunk, Urunk, könyörülj rajtunk, * mert mentségünkre nem lévén szavunk, * ezen könyörgést, mint Uralkodónak, * mi, bűnös szolgáid, *’ néked ajánljuk, könyörülj rajtunk.
Urunk, könyörülj rajtunk, * mert benned bízunk, * ne haragudjál reánk nagyon, * se ne emlékezzél meg bűneinkről, * de tekints reánk most is, mint kegyelmes, * ments meg minket ellenségeinktől, * mert te vagy a mi Istenünk * és mi a te néped, * mindnyájan kezed művei, *’ s nevedet hívjuk segítségül.
Dicsőség... most és... Istenszülő-ének
Gábornak a Szűzhöz intézett szava az üdvösség kezdete lett, * mert a Szűz meghallgatta az "Üdvözlégyet" * és a köszöntés elől nem futott el, * nem kételkedett, mint Sára a sátorban, hanem ezt mondá: * Íme az Úr szolgáló leánya, *’ legyen nekem a te igéd szerint.
Kánon
I. óda. 4. hang
Fölnyitom az én számat, * és betelik Lélekkel, * és dicsőítő éneket hangoztatok neked, ó Anyakirálynő, * és fényesen ünnepelve téged, * örömmel hirdetem a te csodáidat. 
A legszentebb Háromsággal egyenlő számúak, Akindinosz, Pégasziosz és Anempodisztosz, a Szentháromság nagyon boldog imádóiként tűntetek fel, s ott álltok a Háromság trónja körül, mint a hozzátok folyamodók hű oltalmazói.
Akadálytalanul buzogtatjátok a szabadulást a veszedelmektől, szentek, mert kegyelmet kaptatok arra, hogy megszüntessetek minden veszélyt, minden szomorúságot, felindulást, meghasonlást azoknál, akik hittel hozzátok folyamodnak.
Legyőzhetetlen erővel voltatok felövezve, ezért a test gyöngeségével nem törődtetek, szentek, hanem rettenthetetlen lelkületet mutattatok, s a tűzben és a kínok között bátran viselkedtetek.
Istenszülő-ének
Csak te hordoztad karjaidban, Isten jegyese, a megtestesült Magasságbelit, mert öröktől fogva csak te bizonyultál a Mindenható méltó befogadó hajlékának.
III. óda. 4. hang
Sem a bölcsességgel, * sem erővel vagy gazdagsággal nem dicsekszünk, * hanem csak veled, Krisztus, * az Atyának személyes Bölcsessége, * mert nincsen más szent * kívüled, ó Emberszerető!
Krisztus erejével megerősítve szilárd elgondolással küzdöttetek tűzön-vízen át, és eljutottatok a mennybe, legnemesebbek!
A jövendő javak meghiúsíthatatlan reménye erőssé tett tieteket, nagy dicsőségű vértanúk, s a rátok zuhanó kínokat bátor lélekkel semmibe vettétek.
Egyformán gondolkodtatok a három ifjúval, hírnevesek, és a Szentlélek harmatával meghintve a perzsa esztelenség tüzét eloltottátok.
Istenszülő-ének
Te vagy a mi biztos menedékünk, Isten Anyja! Beléd vetjük reményünket és megszabadulunk, hozzád menekülünk és te megőrzöl minket.
Katavászia
Sem a bölcsességgel, * sem erővel vagy gazdagsággal nem dicsekszünk, * hanem csak veled, Krisztus, * az Atyának személyes Bölcsessége, * mert nincsen más szent * kívüled, ó Emberszerető!
Kathizma  
4. hang. Minta: Elcsodálkozott József…
Elcsodálkoztak egykor a törvényszegő népek, * mikor látták lelketek erősségét, vértanúk, * és a hitre eljutván az Úrhoz így kiáltottak: * Dicsőség neked, mindenható Krisztus, * mert te vagy az egyetlen Isten, * s rajtad kívül mást nem ismerünk, * aki szent vértanúidban jeles csodákat művelsz. *’ Az ő könyörgésükre világosítsd meg magasztalóidat, világ Üdvözítője!
Dicsőség… 8. hang. Minta: A Bölcsességet és Igét…
A küzdőtéren a szent pályafutást biztos harccal bevégezték a hírnevesek, * erőt merítve a győzelmi koszorú reményéből. * Az ellenfelet végül megsemmisítették * és győzelmüket akadálytalanul kivívták, * mindenkor gyógyulás bőségét árasztják a hozzájuk hittel folyamodókra. * Kiáltsuk mi is hittel hozzájuk: * Esedezzetek Krisztus Istenhez, * hogy adjon bűnbocsánatot azoknak, *’ akik buzgón megünneplik a ti szent emléketeket!
Most és… Istenszülő-ének. 8. hang. Mintadallam.
A Bölcsességet és Igét * kifejezhetetlen módon méhedben fogantad, Istennek Anyja, * a világnak megszülted a világ fenntartóját, * karjaidban hordoztad a mindenség összefogóját, * mindenek táplálóját, alkotóját és Urát. * Azért kérlek, legszentebb Szűz, * hogy megszabaduljak bűneimtől, * mikor a Teremtő színe elé kell állnom. * Tisztaságos Szűz, Nagyasszony, * segítségedet akkor is nyújtsd nekem, *’ mert amit akarsz, megtehetsz, Szeplőtelen!
IV. óda. 4. hang
Az istenség királyi székén dicsőségben ülvén, * mint könnyű felhőn, leszállott az isteni Jézus, * és tisztaságos kezével * megmentette mindazokat, * akik kiáltják néki: * Dicsőség a te hatalmadnak, Krisztus! 
A nemes bajvívás szépségével fényeskedtetek, ragyogó világítók, Krisztus vértanúi! Tündöklő sugaraitokkal ragyogóvá teszitek azokat, akik hangoztatják: Dicsőség a te hatalmadnak, Krisztus!
A vértanúk vére valóban engesztelő eszközzé és Istennek szentelt jó illatú felajánlássá lett, és bőségesen buzogtatta mindenkinek a gyógyulások biztos forrását.
A különféle kísértések és veszedelmek támadását elhárítjátok Krisztushoz küldött imádságotokkal mindazoktól, akik híven megtartják a ti nagyon szent emlékünnepeteket, magasztalásra méltók!
Megcáfoltátok a bálványimádás istentelen tévelyét, mert tetteitekkel bizonyítottátok, hogy cselekvésetekben a mindenség Istenének elevenítő ereje működik. Neki így kiáltottatok, mindenkor tiszteletreméltók: Dicsőség a te hatalmadnak, Krisztus!
Istenszülő-ének
Téged a gonosz lelkek ellen fordítunk legerősebb fegyverként, és elhárítjuk minden bosszúság és súlyos viszontagság ártalmát, s elkerüljük az eretnekségek viharát, Isten Anyja!
V. óda. 4. hang
Az istentelenek nem fogják meglátni * a te dicsőségedet, Krisztus! * De mi, ó Egyszülött, az Istenség atyai dicsőségének fénye, * az éjszakában előtted virrasztunk, * s magasztalunk téged, Emberszerető!
Önmagadat Istennek áldozatul adtad, dicsőséges Aftoniosz, a zsarnok istentelen parancsát bátran megvetetted, s örvendezve jártál a hit fényességével.
Megismerted Krisztus szenvedését, nemes Aftoniosz. Fejedet vették érte, s gyorsan bejutottál az örök boldogságba, a halhatatlanságba.
Megingathatatlan reményre támaszkodtál, a földi élvezeteket megvetetted, teljesen bölcs Elpidéforosz, és a szeplőtelen szépség szeretete magasba emelt.
Boldog végezetre és az égi hajlékban kifejezhetetlen örvendezésre lettél méltóvá, dicső Akindinosz vértanú, mert tántoríthatatlanul teljesítetted a bajnoki pályafutást.
Istenszülő-ének
A szellemi Nap az ő istenségének messze ható sugarait belőled árasztotta mindnyájunkra, Nagyasszonyunk, Istenszülő. Azért mindnyájan dicsőítünk téged.
VI. óda. 4. hang
A dicséret szavával * áldozatot mutatok be néked, Uram, * kiáltja az Egyház, * mert megtisztult a sátáni szennytől, * a te oldaladból kegyelmesen * kiömlesztett véred által. 
Az enyészetre való mulandót megvetettétek, s az enyészhetetlen dolgok szemlélésére lettetek méltókká. Szabadítsátok meg a kísértésektől és a veszedelmektől a hozzátok hittel folyamodókat, legyőzhetetlenek!
Az Uralkodó Háromság teljesen dicsőséges vértanúi! Szánjátok meg a gonosz által lebilincselteket és fogságban tartottakat, és szabadítsátok meg őket könyörgésetekkel!
Érted halálra adták magukat a nemeslelkűek, Üdvözítőm, és halhatatlanságot nyertek, s a viharba, bajba és szorongatásba jutottak szabadítóivá lettek.
Istenszülő-ének
Szaggasd szét bűneimnek engem bánattal eltöltő adóslevelét, Leányzó! Szabadíts meg szenvedélyeimtől, és őrizz meg állandóan sértetlenül, Nagyasszony!
Katavászia
A dicséret szavával * áldozatot mutatok be néked, Uram, * kiáltja az Egyház, * mert megtisztult a sátáni szennytől, * a te oldaladból kegyelmesen * kiömlesztett véred által.
Konták 
4. hang. Minta: Aki önként…
A Szentháromság szépségétől ragyogva, * az öt vértanú szent hadteste * lecsitította a zsarnokok szörnyű harcait, * és mindnyájunkra akadálytalanul árasztják ki a veszélyt meggátló kegyelmet, * üdvösséget szerezvén *’ a bennük hittel bizakodóknak.
Ikosz
Emberszereteted irgalmának vizével mosd le beszennyezett lelkemet, könyörületes, és örökké tündöklő világosságodban világosíts meg, hogy magasztalhassam vértanúid öttagú karát: Akindinoszt és Szent Pégaszioszt, Elpidoforosszal és Aftoniosszal, és a nemes Anempodisztoszt, a szent bajnokokat, akik a te szereteteddel a kínzatások minden bántalmát férfiasan kiállották, ó Ige, s önmagukat szellemi áldozatként neked ajánlották, mindenek Teremtője, Krisztus Istenünk!
VII. óda. 4. hang
Ki Ábrahám ifjait a tűzből kiszabadítád * és a kaldeusokat elveszítéd, * akiket az igazság igazságosan ért utol, * áldott vagy te, atyáinknak dicsőített Istene és Ura! 
Miként egykor megmentetted a három jámbor ifjút a lángok közül, most éppen úgy megőrizted a tüzes kemencében a bajnokokat, akik egyhangúan hangoztatták neked: Áldott vagy te, atyáinknak dicsőített Ura és Istene!
Bőséges ajándékot osztasz és csodatevő erőt buzogtatsz bajnokaidnak, Krisztus! Könyörületesen együtt tevékenykedsz, együtt munkálkodsz azokkal, és kijelented magadat azoknak, akik zengik: Áldott vagy te, atyáinknak dicsőített Ura és Istene!
Valóban Krisztushoz jutottatok, vértanúk hitben egyesült sokasága; feltűnő csodákat műveltek és zengitek: Áldott vagy te, atyáinknak dicsőített Ura és Istene!
Istenszülő-ének
Mi, akik megszabadultunk általad az ősszülők átkától és az örök boldogság felé igyekszünk, az Üdvözlégyet hangoztatjuk neked, legdicsőségesebb Nagyasszony, mert a megtestesült Istent szülted nekünk.
VIII. óda. 4. hang
Az istenfélő ifjakat * hajdan a tüzes kemencében megőrzé az Istenszülő szülöttje; * akkor ugyan csak előképben, * most pedig valósággal működvén, * az egész mindenséget dicsőítő énekre buzdítja: * Áldjátok az Urat, az Úr minden művei * és magasztaljátok őt mindörökké! 
Örömünkre elérkezett a vértanúk legszeplőtelenebb ünnepe, besugározza a világot, s megörvendezteti és messziről láthatóan ragyogóvá teszi mindazokat, akik híven zengik: Áldjátok az Urat, az Úrnak minden művei, és magasztaljátok őt mindörökké!
A vadállatok, a gödrök és a kínzatások előtt bátran viselkedtetek, ó Boldogok, mert segítőtársatok volt a dicsőség legyőzhetetlen Ura, akinek most ezt zengjük: Dicsérjétek az Urat, az Úrnak minden művei, és magasztaljátok őt mindörökké!
Ti vagytok a mi rendíthetetlen védőbástyánk, nemes bajnokok: Akindinosz, Pégasziosz, Aftoniosz és Anempodisztosz és minden dicséretre méltó Elpidéforosz, mi ezért az Urat áldjuk szüntelenül, és magasztaljuk őt mindörökké.
Boldog véget, a mennyben az alkonyt nem ismerő világosságot elnyerve, győzelmi koszorúval ékeskedve és szép koronával tündökölve zengitek, vértanúk: Dicsérjétek az Urat, az Úrnak minden művei, és magasztaljátok őt mindörökké!
Istenszülő-ének
Ajkunkkal és meggyőződésünkkel tudatosan Istenszülőnek hirdetünk téged, Szeplőtelen, mert testet öltött Teremtőnket és Urunkat, a Krisztus Királyt szülted, Tisztaságos. Azért dicsőítünk és magasztalunk téged, Szent Szűz, mindörökké.
Katavászia
Az istenfélő ifjakat * hajdan a tüzes kemencében megőrzé az Istenszülő szülöttje; * akkor ugyan csak előképben, * most pedig valósággal működvén, * az egész mindenséget dicsőítő énekre buzdítja: * Áldjátok az Urat, az Úr minden művei * és magasztaljátok őt mindörökké!
IX. óda. 4. hang
Éva az engedetlenség bajával * az átkot zúdította ránk. * Te pedig, Istenszülő Szűz, * méhed hajtásával az áldás virágát hoztad a világra. * Azért mindnyájan magasztalunk téged. 
Földi szenvedéseiteket mennyei boldogság követte, ott, ahol a vértanúk kara, a bajnokok serege és az elsőszülöttek egész gyülekezete a mennyeiekkel együtt örvend.
Szabadítsátok meg a fájdalmas bilincsekből és a veszedelmektől mindazokat, ó boldogok, akik híven megünneplik a ti szent emlékünnepeteket, és kérjetek számunkra békét, nyugalmat és üdvösséget, minden magasztalásra méltók! 
Bajnokok, kik bőséges világossággal tündököltök és a kegyelemmel kitűntök, esedezzetek a veletek együtt jeleskedőkkel együtt a Jótevőhöz, hogy szabadítsa meg a hozzátok folyamodókat a bűnöktől és az aggodalmaktól!
Istenszülő-ének
Évát eltávolították az élet fájától, és így akadályozták meg abban, hogy arról részesedjen, te pedig, Istenszülő Szűz, megszülted az öröktől fogva való életet, és hiteddel életadó erőt ajándékoztál a világnak.
Katavászia
Éva az engedetlenség bajával * az átkot zúdította ránk. * Te pedig, Istenszülő Szűz, méhed hajtásával az áldás virágát hoztad a világra. * Azért mindnyájan magasztalunk téged!

Fényének 
Mennyei seregeké
Ki mint Isten az eget csillagokkal ékesítetted * és angyalaid által az egész földet megvilágosítod, * mindeneknek Teremtője * üdvözítsd a téged éneklőket.
A szenteké
A gyógyítások veszedelmet elhárító kegyelmi ajándékát bőkezűen és akadálytalanul árasztjátok mindazokra, akik reménységgel ünneplik a ti emléketeket, szentek. Árasszatok most is gyógyulást hű tisztelőitekre, ötös számú, hírneves bajnokok!
Az Istenszülőé
Az ősatya elenyészővé lett természetét megújítottad, természetfölötti módon méhedben foganva és mégis férfitől meg nem közelítve megszülted az egész természet Alkotóját. Tőle nyert erőt és úgy küzdött a vértanúk kara, magasztalva téged, üdvösségünk zsengéje, Istenszülő.
Előverses sztihirák
6. hang
Szívemnek sebhelyeit, * melyeket sok vétkem vágott, * gyógyítsd meg, Üdvözítőm, lelkünk és testünk orvosa, * ki mindig megbocsátod azoknak vétkeit, * akik bocsánatodat kérik. * Add nekem, Uram a bűnbánat könnyeit, * s engedd el tartozásomat, *’ és irgalmazz nékem!
Erények nélkül talált engem az ellenség, * s megsebzett a bűnök nyílvesszőjével, * de te, lelkünk és testünk orvosa, Istenünk, * gyógyítsd meg lelkem sebeit, *’ és irgalmazz nékem!
A te szentjeid emlékét * az egész teremtett világ ünnepli, * az ég az angyalokkal örvendezik, * a föld az emberekkel vigadozik. * Az ő közbenjárásukra, *’ Urunk, könyörülj rajtunk!
2. hang
Elővers: Csodálatos az Isten, Izrael Istene az ő szenteiben.
Véred áradatában fürösztötted testedet, * a vértanúság útját veszély nélkül végigjártad, * Akindinosz bajnok! * Isten erével felruházva * a gonosz lélek mesterkedéseit meghiúsítottad, * és Krisztushoz könyörögsz érettünk, *’ hogy üdvözítse a mi lelkünket.
Dicsőség… 4. hang
A bajnokok ötös fényű fáklyája, * mint a fejsze az erdő fáit, * a zsoltár szerint kivágta a gonosz lélek csábítását. * Ők megvallották Krisztust az uralkodók előtt, *’ és szüntelenül esedeznek a mi lelkünkért.
Most és… Istenszülő-ének. Minta: Mint a vértanúk…
Boldognak hirdetlek téged, Tisztaságos, * ki az emberi nemet kiragadtad * a gonoszság és a kétségbeesés legmélyéből. * Magasztallak téged, Istennek mindenkor boldog Jegyese, * és dicsőítem a te kifejezhetetlen szülésedet, * mert megszülted a világ Üdvözítőjét, * és megszabadítottad az ősi átoktól *’ az emberi nemet, tisztaságos Szűz!
Tropár 2. hang
Urunknak bajnokai, * boldog az a föld, mely a ti véreteket felitta, * és szentek a templomok, * melyek a ti testi maradványaitokat befogadták; * mert a porondon az ellenséget legyőztétek, * és Krisztust bátran hirdettétek. * Hozzá esedezzetek, kérünk, mint Istenünkhöz, *’ hogy üdvözítse a mi lelkünket!
Dicsőség…most és… 
Kimondhatatlan világosságnak szent Anyja, * téged angyali himnuszokban tisztelvén, * áhítattal magasztalunk.

